SKRIFTLIG FORESPØRGSEL P-0593/00

af José Ribeiro e Castro (UEN) til Kommissionen

(24. februar 2000)

Om: Regionen Lisboa e Vale do Tejo Strukturfondene for perioden 2000-2006

Rådet vedtog den 21. juli 1999 forordning (EF) nr. 1260/1999 om generelle bestemmelser for strukturfondene(1).

Regionen Lisboa e Vale do Tejo (Portugal) opfyldte tidligere kriterierne for modtagelse af støtte fra strukturfondene inden for Fællesskabets støtteramme II for perioden 1994-1999 som mål nr. 1-region(2), men vil efter en vurdering ikke længere være støtteberettiget efter 1999(3), selv om den dog skulle modtage støtte om end på overgangsbasis fra fondene i perioden 1. januar 2000 31. december 2005(4). I henhold til konklusionerne fra topmødet i Berlin(5) skal der indføres en udfasningsmekanisme for de tidligere mål nr. 1-regioner og bevilges Lissabon-området en særlig udfasningsstøtte på 500 mio.(6). På baggrund af de åbenbare forskelle mellem de forskellige økonomiske aktører og sektorer i regionen gik denne afgørelse dog kun ud på at skabe sammenhæng med de horisontale principper som omhandlet i traktaten, der gælder for alle Fællesskabets politikker: bæredygtig udvikling og lige muligheder.

I lighed med konkurrencereglerne som fastlagt i traktaterne bliver disse principper imidlertid ikke håndhævet, idet den vedtagne udfasningspolitik ikke føres ud i livet. De økonomiske aktører i de tilstødende regioner, som er støtteberettiget under mål nr. 1, vil opnå betydelige fordele, hvilket vil resultere i uligheder og fordrejninger.

Kan Kommissionen på baggrund af bortfaldet af strukturfondsstøtten til regionen Lisboa e Vale do Tejo oplyse, hvorfor denne støtte er blevet suspenderet? Hvis suspensionen skulle være baseret på aftaler med den portugisiske stat, hvad er da årsagerne til, at bestemmelserne i artikel 6 i forordning (EF) nr. 1260/1999 og i Kommissionens beslutning 1999/502/EF af 1. juli 1999 samt konklusionerne fra Det Europæiske Råds møde i Berlin ikke er blevet overholdt, og hvem har ansvaret herfor?

(1) I henhold til EF-traktatens artikel 161 og 251.

(2) Forordning (EF) nr. 2052/88 og 4253/88 EFT L 158 af 15.7.1988 og EFT L 374 af 31.12.1988.

(3) Jf. artikel 3 i forordning (EF) nr. 1260/1999 EFT L 161 af 26.6.1999.

(4) I henhold til Kommissionens beslutning 1999/502/EF (EFT L 194 af 27.7.1999) skulle bestemmelserne i artikel 6 samt artikel 7, stk. 2, andet afsnit, og stk. 3, tredje afsnit, i forordning (EF) nr. 1260/1999 have fundet anvendelse.

(5) Konklusioner fra topmødet i Berlin den 24.-25. marts 1999, punkt 42, 43 og 44.

(6) Punkt 44, litra a), i konklusionerne.

Svar afgivet på Kommissionens vegne af Mario Monti

(24. marts 2000)

Efter vedtagelsen af retningslinjerne for statsstøtte med regionalt sigte(1) opfordrede Kommissionen, jf. EF-traktatens artikel 88, stk. 3 (ex artikel 93), de portugisiske myndigheder til at fremsende et udkast til nationalt regionalstøttekort. Det viser de portugisiske regioner, der foreslås som undtagelser efter EF-traktatens artikel 87, stk. 3, litra a) og c) (ex artikel 92), og intensitetslofterne for investeringsstøtte og jobskabelsesstøtte samt de herfor

gældende kumulerede lofter.

Efter at have undersøgt udkastet til det portugisiske regionalstøttekort for perioden 2000-2006 godkendte Kommissionen den 8. december 1999 den del af kortet, der vedrører de portugisiske regioner, der omfattes af undtagelsen i EF-traktatens artikel 87, stk. 3, litra a) (Norte, Centro, Alentejo, Algarve, Azorerne og Madeira).

Kommissionen åbnede derimod proceduren i EF-traktatens artikel 88, stk. 2, over for den del af kortet, der vedrører den eneste portugisiske region, der har forbindelse med undtagelsen i EF-traktatens artikel 87, stk. 3, litra c) (Lisboa e Vale do Tejo), idet Kommissionen fandt, at de portugisiske myndigheders forslag på daværende tidspunkt ikke kunne anses for at være foreneligt med bestemmelserne i retningslinjerne. Ifølge de portugisiske myndigheders meddelelse burde hele denne region, der repræsenterer 33,4 % af den nationale befolkning, nyde godt af overgangsperioden i punkt 5.7 i retningslinjerne for så vidt angår tilpasningen af de støtteintensiteter, som havde været gældende for regionen frem til udgangen af 1999 i overensstemmelse med artikel 87, stk. 3, litra a). Men som følge af de begrænsninger, der fastsættes i fodnote 43 vedrørende punkt 5.7 i retningslinjerne med hensyn til denne bestemmelses geografiske rækkevidde, vil kun en del af regionen, svarende til 10,2 % af den portugisiske befolkning, kunne omfattes af en sådan periode.

Som bemærket af det ærede medlem gælder den opsættende virkning af EF-traktatens artikel 88, stk. 3, indtil ovennævnte procedure har resulteret i en endelig beslutning. I det omfang interventionerne under strukturfondene i overensstemmelse med forordning (EF) nr. 1260/1999 skal respektere de gældende EU-regler på konkurrenceområdet, har al offentlig støtte med regionalt sigte, uanset om den samfinansieres med strukturfondene eller ej, således være suspenderet i regionen Lisboa e Vale do Tejo siden 1. januar 2000.

Kommissionen henleder imidlertid det ærede medlems opmærksomhed på det forhold, at denne suspension kun vedrører statsstøtte med regionalt sigte og på ingen måde omfatter de interventioner under strukturfondene, der sigter på samfinansiering med ordninger med andet sigte, og som ikke indebærer støtteelementer til virksomhederne. I den forbindelse vil regionen Lisboa e Vale do Tejo i sin helhed forblive berørt af overgangsstøtten i henhold til mål nr. 1 under strukturfondene fra 1. januar 2000 til 31. december 2005, og underregionerne Leziria do Tejo og Médio Tejo vil få den samme støtte indtil 31. december 2006. Fællesskabsstøtterammen for Portugal for perioden 2000-2006 blev godkendt den 14. marts 2000 af Kommissionen, herunder støtten til regionen Lisboa e Vale do Tejo.

(1) EFT C 74 af 10.3.1998.